Nelspruit-betogings ontwrig skoleBetogings in Kanyamazane (14 Augustus 2018) (Foto: @nthandeka, Twitter) Betogings in dele van Mpumalanga het skole reeds vir die afgelope twee dae ontwrig, het die provinsiale departement van onderwys Dinsdag gesê. Jasper Zwane, woordvoerder van die departement, het gesê agt laerskole en vyf hoërskole word geraak, veral graad 12-leerders wat vir die eksamen moet voorberei. Die betogings vind plaas in Kanyamazane in Mbombela (Nelspruit). “Ons is net so besorg oor die impak wat dit kan hê op leerders in laer grade. ŉ Gaping in die inhoud kan die res van hulle skooljare negatief beïnvloed. Ons doen ŉ beroep op alle lede van die gemeenskap om iets te doen sodat die negatiewe effek vermy kan word,” het Zwane gesê. Ontstoke inwoners voer aan die plaaslike regering het versuim om hulle te help met herstelwerk aan hul huise ná ŉ haelstorm in Mei vanjaar. Lt.genl. Mondli Zuma, provinsiale polisiekommissaris, het die gewelddadige betogings veroordeel. Infrastruktuur is geplunder en gevandaliseer in sommige dele van die provinsie, insluitend Phola en Kanyamazane. Die Emalahleni-munisipaliteitskantoor in Phola, naby Ogies, is Maandagaand aan die brand gesteek. Winkels van uitlanders is in Kanyamazane buite Nelspruit geplunder. Paaie is met brandende bande en klippe versper.